הוועדה לענייני ביקורת המדינה, כנסת 17, פרוטוקול מספר 17, 2006-07-12 09:30

אסתרינה טרטמן: כהרגלי וכמנה

אסתרינה טרטמן: גי אני פותחת את הישיבה בברכת איחולי החלמה מהירה לחבר הכנסת דוקטור יורי-רפאל בן אסתר, שהקב"ה ישלח לו רפואה שלמה ושיחזור לנהל את הישיבה הזאת במהרה בריא ושלם.

רן כהן: שיחזור לנהל את הוועדה הזאת.

רן כהן: כולנו מצטרפים.

אסתרינה טרטמן: חבר הכנסת רן כהן הגיש בקשה לדיון מהיר לדון בוועדה לביקורת המדינה בנושא מכירת "תע"ש מגן".

אסתרינה טרטמן: זה נושא שהוא ביקש שאנו נדון בוועדה הזאת.

אסתרינה טרטמן: בדקתי, ומסתבר שהנושא נמצא כרגע בבדיקת המבקר ולא מקובל לדון בנושאים תוך כדי תהליך הבדיקה.

אסתרינה טרטמן: העברתי את המסר לחבר הכנסת רן כהן, אבל אנו מציינים פה על השולחן הזה את עצם העובדה שנדרשנו לדיון מהיר בנושא מכירת תע"ש, ונדון בכך ברגע שהמבקר יסיים את עבודת הביקורת והוא יעלה לנושא בוועדה.

אסתרינה טרטמן: חבר הכנסת רן כהן מבקש להציג את דבריו.

רן כהן: גברתי היושבת-ראש, אדוני המבקר, אדוני השר, זהו נושא לדיון מהיר שהועבר ממזכירות הכנסת אל הוועדה לביקורת המדינה.

רן כהן: ביקשתי לדון בנושא מכירת "תע"ש מגן" במחיר שנראה בלתי סביר לכל הדעות.

רן כהן: מאחר ואני פחות או יותר יודע את התשובה הזמנית, לא אאריך בדברים.

רן כהן: ביקשתי לדון בנושא, ואני מבין שהוא נמצא בחקירה ובבדיקה של משרד מבקר המדינה.

רן כהן: אשמח מאד לתגובת המבקר, ולפי זה נראה איך ממשיכים.

מבקר המדינה מיכה לינדנשטראוס: גבירתי, אדוני, חברי-הכנסת, רציתי להודיע לכם בסוגיה הזו של "תע"ש מגן" שחטיבת הביטחון שלנו עוסקת כבר מזה כמה חודשים בבדיקת הנושא.

מבקר המדינה מיכה לינדנשטראוס: הבדיקה היא אינטנסיבית.

מבקר המדינה מיכה לינדנשטראוס: חטיבת הביטחון הקצתה לזה כוח-אדם, ועוסקת בדברים האלה בצורה משמעותית ביותר.

מבקר המדינה מיכה לינדנשטראוס: להערכתי, תוצאות תהיינה תוך 2-3 חודשים ולא קודם, בגלל הבעייתיות הרבה והבדיקה היסודית מאוד שנעשית בעניין הזה.

מבקר המדינה מיכה לינדנשטראוס: אנו רשמנו בפנינו את המשאלה לגבי החשת הטיפול בנושא כפי שראיתי אותה בפנייה.

מבקר המדינה מיכה לינדנשטראוס: אני מציע לוועדה להמתין במשך תקופה של כ-2-3 חודשים עד שנוכל לקיים דיון בנושא הזה בוועדה.

מבקר המדינה מיכה לינדנשטראוס: על כל פנים, אני מקבל בחיוב רב את הפנייה.

אסתרינה טרטמן: תודה רבה.

רן כהן: אדוני, תודה רבה.

רן כהן: גברתי, תודה רבה.

רן כהן: מאחר וזו הפנייה של המבקר, מקובל עלי מאד שצריך להמתין לסיום הדוח ואז אפשר יהיה לדון בעומק הדברים.

רן כהן: אדוני המבקר, אני רק מקווה שאין דברים שעלולים בינתיים לקרות ושאתה לא תעצור אותם בגין ההמתנה.

רן כהן: אני מניח שלא, כי - - -

מבקר המדינה מיכה לינדנטשראוס: יש דוגמאות קודמות שעצרנו דברים בזמן ביצוע.

רן כהן: - - -אתה יודע לעצור.

רן כהן: זה מאוד מקובל עלי.

רן כהן: גברתי, מבחינתי, אפשר לדווח את דיווח הביניים הזה למליאת הכנסת כפי שאת נדרשת לעשות.

רן כהן: תודה רבה.

רן כהן: אני מתנצל, שעוד מעט אצטרך ללכת כי יש לי באמת דברים חשובים.

אסתרינה טרטמן: תודה רבה.

אסתרינה טרטמן: התמודדות עם תאונות הדרכים - דוח מבקר המדינה 56ב', עמוד 3

אסתרינה טרטמן: הנושא שבחרנו להעלות על הפרק היום הוא הנושא הכאוב של תאונות דרכים.

אסתרינה טרטמן: מיותר לציין, שאין תקופה, יום או שנה שהבעיה הזאת רלוונטית.

אסתרינה טרטמן: גם אם לפעמים עושים יום סוער בגין יום של דמים במיוחד שקורה במדינה שלנו ויש המון תקשורת והמון רעש ואפילו הכנסת מעת לעת קובעת יום לדון בנושא תאונות הדרכים, אבל בסוף השנה זה הופך להיות עוד מספר סטטיסטי בטבלה כזו או אחרת ועולם כמנהגו נוהג.

אסתרינה טרטמן: מבקר המדינה בחר ובצדק לעשות עבודה על הנושא הזה, שהוא חשוב עד כדי כך שהוא חייב להיות מוגדר כיעד לאומי.

אסתרינה טרטמן: מה שנבדק על-ידי המבקר זה שיתוף הפעולה בין גורמים שונים כדי למגר את הנגע הזה.

אסתרינה טרטמן: הגדיל לעשות משרד מבקר המדינה והקיף מהרשות לבטיחות בדרכים דרך הסברה, דרך חינוך, דרך בתי-ספר לנהיגה, ודרך משרד הרישוי ודרך משרד התחבורה, כולל משטרה ועד לנהג שהוא בעצם הגורם שפועל בשטח.

אסתרינה טרטמן: היום, אנו נתייחס למה שנעשה או שטרם נעשה או שצפוי להיעשות בנושא הזה, כאשר אנו מתכוונים לצאת מפה עם שיתוף פעולה ועם כוונה לעשייה, לתכל'ס, כי דיבורים יש המון.

אסתרינה טרטמן: הגיע הזמן באמת לתת ביטוי למעשים.

אסתרינה טרטמן: אני מבקשת ממבקר המדינה להציג את הדברים.

מבקר המדינה מיכה לינדנשטראוס: גבירתי היושבת ראש, חברי-הכנסת, המוזמנים, כבוד שר התחבורה והבטיחות בדרכים, השר שאול מופז.

מבקר המדינה מיכה לינדנשטראוס: גבירתי, קודם כל, ברצוני לברכך על היוזמה של הדיון.

מבקר המדינה מיכה לינדנשטראוס: זהו דיון חשוב ביותר, ומכאן אתם גם תראו את הנוכחות הגדולה יותר של אנשי משרדי שמייצגים שתי חטיבות: חטיבה אחת עוסקת בנושאי משרד התחבורה ונושא תאונות הדרכים, ומצד שני החטיבה שעוסקת אצלנו בנושאים של משטרת ישראל.

מבקר המדינה מיכה לינדנשטראוס: שני ראשי החטיבות נמצאים, ואנו עומדים לרשותכם במתן פרטים לגבי דוח המבקר שדן בסוגיית תאונות הדרכים.

מבקר המדינה מיכה לינדנשטראוס: את צדקת בכך שאמרת בהתחלה, שאנו צריכים להגיע למעשים ולעזוב את הדיבורים.

מבקר המדינה מיכה לינדנשטראוס: אני חסיד הגישה הזאת מימים ימימה.

מבקר המדינה מיכה לינדנשטראוס: אבל, צריך באמת להדגיש אותה במיוחד בנושא המאבק בתאונות דרכים.

מבקר המדינה מיכה לינדנשטראוס: דוח 56ב' שלנו הוא הראיה הטובה ביותר למה שאנו רואים לנגד עינינו כחשיבות עליונה.

מבקר המדינה מיכה לינדנשטראוס: הגענו למפגש קודם בכנסת עם חבר הכנסת ארדן, ואחזור גם הפעם על מה שאמרתי שם, שאנו צריכים לראות בטיפול בנושא משימה לאומית ובהתאם לכך להקצות את כל המשאבים ולהעמיד את הנושא הזה בעדיפות עליונה.

מבקר המדינה מיכה לינדנשטראוס: לדעתי, זאת ההחלטה שמתחייבת.

מבקר המדינה מיכה לינדנשטראוס: גבירתי, אני מציע שאנו ניתן לאנשינו להתבטא בנושא, אלה שהכינו את הדוח, ונתחיל אולי עם ראש החטיבה שלנו.

מבקר המדינה מיכה לינדנשטראוס: בבקשה.

מבקר המדינה מיכה לינדנשטראוס: גברתי המנהלת, אם את מרשה לי.

שאול מופז: אני מבקש להתחיל בנושא תאונות הרכבת, כי יש לי עוד ועדה שאני צריך להופיע בה היום, ואני רוצה לשמוע על הנושא הזה.

צבי ורטיקובסקי: בנושא תאונות הרכבת אנו הגשנו דוח שהתפרסם היום, והדוח הזה מדבר בעד עצמו.

צבי ורטיקובסקי: להערכתי, זהו דוח קשה מאד, כי יש בו הרבה מאד נושאים שהייתי מציע לך, אדוני השר, ולאנשי משרד התחבורה ולאנשי הרכבות שעוסקים בנושא הזה לראות אותם לנגד עיניהם וכבר להיחלץ מהעניין, ומוטב שעה אחת קודם.

צבי ורטיקובסקי: באמת יש היום מין צירוף מקרים מיוחד, שמצטרפים לנושא שני דוחות של משרד מבקר המדינה.

צבי ורטיקובסקי: דוח אחד שנוגע לעניין תאונות הדרכים ורכב גלגלי, והדוח השני שהתפרסם היום בנוגע לתאונות ובטיחות ברכבת ישראל.

צבי ורטיקובסקי: מי שיקרא לעומק את שני הדוחות יכול להגיע למסקנה שבעצם יש להם מכנה משותף.

צבי ורטיקובסקי: המכנה המשותף בא לביטוי בכמה תחומים, כאשר השורה התחתונה היא חוסר התמודדות ממשית ואמיתית עם התאונות, גם ברכב הגלגלי וגם ברכבות.

שאול מופז: אתה רך מדי.

צבי ורטיקובסקי: במשרד מבקר המדינה משתדלים להיות מנומסים.

צבי ורטיקובסקי: שוב, זה בא לידי ביטוי באי-מתן עדיפות עליונה לתחום על-ידי הממשלה, משרדי הממשלה הנוגעים בדבר.

צבי ורטיקובסקי: חוזרת ונשנית התופעה שמקימים ועדות, והן מגישות את המלצותיהן, אבל הן לא באות לידי יישום.

צבי ורטיקובסקי: לדוגמא בעניין הרכבת זו תופעה שנמשכת לפחות משנת 1987 לאחר תאונת הרכבת בצומת הבונים.

צבי ורטיקובסקי: ושוב, חוזרות הבעיות על בעיות תקציב.

צבי ורטיקובסקי: אנו מוצאים גם פה וגם פה ליקויים בהכשרת הנהגים: אם זה בעניין הרכבת זה בתהליכי הקליטה, המיון, ההכשרה ובדיקת הכשירות הרפואית שלהם.

צבי ורטיקובסקי: בכל התחומים האלה זה כישלונות.

צבי ורטיקובסקי: יש גם דברים שגובלים בפגיעה בטוהר המידות.

צבי ורטיקובסקי: אם עוסקים ברכבת, זה גיוס עובדים שלא בתהליכים תחרותיים שוויוניים בדרך של מכרז אלא על סמך רשימות פנימיות של הרכבת.

צבי ורטיקובסקי: אנו מצאנו מקרים עוזרי קטרים שמגויסים שלא עמדו כל כך בהצלחה במבחני התאמה, אבל הם קרובי משפחה או מקורבים למאן דהוא ברכבת, ואז הם הופכים להיות מתאימים כנהגים של הרכבת, ואחר כך יש ליקויים גם בעצם תהליך ההכשרה.

צבי ורטיקובסקי: מצאנו גם תפקוד לקוי בהובלת הנושאים האלה מצד משרד התחבורה, המשטרה והגורמים הנוספים כמו הנהלת הרכבת.

צבי ורטיקובסקי: למעשה, יש פה כשל מערכתי בשני התחומים, ונדרש פה שידוד מערכות מצד הממשלה בכלל ומצד משרד התחבורה, המשרד לביטחון פנים והמשטרה.

צבי ורטיקובסקי: הגיע הזמן, בשני התחומים, להגיע לתכנון רב-שנתי ולתקצוב רב-שנתי ולהציב מטרות ויעדים מוגדרים עם לוח-זמנים שאפשר למדוד ולעקוב אחר הביצוע.

צבי ורטיקובסקי: צריך להשקיע הרבה יותר מאמצים בתחום החינוך וההסברה, ובמיוחד להפנות יותר תשומת לב למנגנוני הפיקוח, הבקרה והאכיפה, שגם הם, לצערי, כושלים.

צבי ורטיקובסקי: יש תופעה בלתי נסבלת, שבמשרד הרישוי כל כך קל להעתיק מבחנים, לזייף מסמכים, ובסופו של דבר עולים על הכביש נהגים שלא ראוי היה שיעלו על הכביש והם מסכנים את הציבור.

צבי ורטיקובסקי: זאת תופעה שחייבים להפנות לה תשומת לב מיוחדת ולעקור אותה מן השורש.

צבי ורטיקובסקי: בתחום האכיפה, צריך פשוט למצות את הדין עם העבריינים ובתחומים של עבירות של נהגים - אפס סבלנות.

אסתרינה טרטמן: תודה רבה.

אסתרינה טרטמן: חברים, למען הסדר הטוב, נושא הרכבת הוא חלק מנושא בעיית התאונות בדרכים.

אסתרינה טרטמן: הנושא המרכזי של הדיון היום הוא במכלול: תאונות דרכים.

אסתרינה טרטמן: לנושא הרכבת שהוא נושא שבעינינו הוא פרק בפני עצמו וגם יש עליו דוח בפני עצמו אנו נקדיש בהמשך דיון מיוחד לנושא הרכבת רק כדי להבהיר את הדברים.

אסתרינה טרטמן: אבל, אנו לא יכולים להתעלם מהנושא.

עוזי ברלינסקי: עד לרגע זה לא קיבלנו את הדוח.

אסתרינה טרטמן: גם אנחנו לא.

עוזי ברלינסקי: לפי החוק, היינו צריכים לקבל את זה במועד אחר.

עוזי ברלינסקי: זה מאד לא תקין.

מבקר המדינה מיכה לינדנשטראוס: לפי מה שאני שומע, כנראה נמצא אצלכם הדוח.

מבקר המדינה מיכה לינדנשטראוס: צריך לבדוק את זה, כי ההוראה היתה, וכולם קיבלו ורק אתם לא.

אסתרינה טרטמן: גם חברי הוועדה לא קיבלו את הדוח.

אסתרינה טרטמן: מסתבר שאני היחידה שקיבלתי את זה.

אסתרינה טרטמן: זה נחת על שולחני אתמול.

מבקר המדינה מיכה לינדנשטראוס: אנחנו נבדוק את זה.

מבקר המדינה מיכה לינדנשטראוס: מר ברלינסקי, תבדקו גם אצלכם.

אסתרינה טרטמן: אני בטוחה שהמבקר יעשה את המרב ואת המיטב כדי להביא את הדוחות במועד לכל מי שנוגע בדבר.

אסתרינה טרטמן: אשמח גם לקבל את חוות הדעת של המבוקרים לפני הישיבה, כדי שאוכל לקרוא ולהתכונן לדיון.

אסתרינה טרטמן: גב' חנה יזרעאלוביץ, בבקשה.

חנה יזרעאלוביץ: זה דוח רחב יריעה מאד, ורק באמת אביא בכמה מלים ממש קצרות כי לא אקיף את כל היריעה.

חנה יזרעאלוביץ: מדובר בהתמודדות בתאונות דרכים בשלושה גורמים בדרך כלל: בתשתית הכבישים, בכלי הרכב ובגורם האנושי.

חנה יזרעאלוביץ: הדוח הזה התמקד יותר בגורם האנושי: בחינוך, הכשרה וכשירות של נהגים.

חנה יזרעאלוביץ: אבל הממצא החמור ביותר, שמבקר המדינה הדגיש אותו, הוא שלנושא תאונות הדרכים לא ניתנה עדיפות לאומית והוא לא נקבע כיעד לאומי.

חנה יזרעאלוביץ: גם מרבית המשרדים שעסקו בנושא הזה לא קבעו את הנושא הזה ברשימת היעדים שלהם מול יעדים של משרד ראש הממשלה.

חנה יזרעאלוביץ: כמו שנאמר קודם, ועדות מקצועיות ודוחות מבקר המדינה קמות חדשות לבקרים אבל הממצאים לא מיושמים.

חנה יזרעאלוביץ: הרשות הלאומית לבטיחות בדרכים הוקמה כדי לתאם בין כל הגופים, אבל אין לה מספיק סמכויות והיא בסך-הכל מהווה צינור להעברת כספים למשרדים השונים.

חנה יזרעאלוביץ: בתחום החינוך החלטות ממשלה אומרות שהחליטו שיש ללמד בטיחות בדרכים בכל הכיתות.

חנה יזרעאלוביץ: לומדים זאת ב-3 מתוך 14 כיתות, ורק בכמחציתן - בגלל צמצום כוח-אדם של המשטרה, וצומצמה הפעילות של משמרות זה"ב שיש לה ערך בטיחותי רב ביותר.

חנה יזרעאלוביץ: ב-2-3 השנים האחרונות כבר לא מלמדים תיאוריה בבתי-ספר.

חנה יזרעאלוביץ: יש בעיה בהכשרת נהגים שלה אחראי משרד התחבורה, והחליטו למחשב את הנושא ולשנות את השיטה.

חנה יזרעאלוביץ: אבל הדבר לא נעשה.

חנה יזרעאלוביץ: ישנה תופעה של מערכת הבקרה במשרד התחבורה, שאף לא מונעת שדרוג רשיונות נהיגה למי שלא כשיר לרשיון בדרגה הגבוהה יותר.

חנה יזרעאלוביץ: כשירות רפואית של נהגים - מיעוט קטן מאד של נהגים עוברים בדיקה במכון הרפואי לבטיחות בדרכים.

חנה יזרעאלוביץ: חלק גדול מהאנשים שיש להם מידע כמו עובדים סוציאליים ופסיכולוגים לא מחויבים לדווח לרשות.

אריה אלדד: האם הם לא מחויבים או לא מדווחים?

חנה יזרעאלוביץ: לא מחויבים.

חנה יזרעאלוביץ: חובת ההודעה היא רק של רופאים.

חנה יזרעאלוביץ: בעיה נוספת בתחום הזה היא, שאפשר להיבדק אצל כל רופא שנמצא במרכז רפואי במרכז קניות והוא לא צריך להכיר את העבר הרפואי של הנבדק.

חנה יזרעאלוביץ: גם העניין הזה לא הוסדר.

חנה יזרעאלוביץ: בעיה נוספת - אמצעי תיקון וענישה - משרד התחבורה פיתח שיטת ניקוד חדשה בינואר 2003, אבל הוא לא נערך ליישם אותה.

חנה יזרעאלוביץ: לכן כל הנקודות שנצברו נמחקו, ואנשים קיבלו חנינה ללא סמכות.

חנה יזרעאלוביץ: גם השיטה החדשה לא עובדת, כי היא גורמת לצבירה מואצת של נקודות.

חנה יזרעאלוביץ: לכן, מסיבה זאת ומסיבה נוספת, חוות דעת של יועץ משפטי לממשלה, השיטה לא מופעלת.

חנה יזרעאלוביץ: יש נהגים שנוהגים בפסילה.

חנה יזרעאלוביץ: ההערכה היא, שיש כ-180 אלף נהגים יש להם פסילה או של בית-משפט או של משטרה, אבל הם נוהגים, והמשטרה לא נערכה לטפל בהם באופן יזום.

חנה יזרעאלוביץ: גם כאשר נהג כזה נתפס, ניתן לו דוח נוסף והוא לא מובא לשיפוט מהיר - מה שאפשר לעשות.

חנה יזרעאלוביץ: בסוף, המשטרה חוקרת רק מיעוט קטן מתאונות הדרכים, אבל גם תאונות הדרכים שנחקרות - רק בכמחציתן יוצא בוחן התנועה לשטח.

חנה יזרעאלוביץ: אבל, למרבה ההפתעה, הוא לא תורם: לא להגשת כתב-אישום ולא לאיתור מפגעים בדרך.

חנה יזרעאלוביץ: לכן, לא ברור מה התרומה של בוחן התנועה בכלל.

חנה יזרעאלוביץ: בסוף, והבנתי שזה כנראה כבר תוקן, מערך מהנדסי התנועה במשטרה מופעל בצורה בלתי יעילה.

חנה יזרעאלוביץ: הסיבה העיקרית לכך היא שאין להם כלי רכב.

חנה יזרעאלוביץ: זהו.

אסתרינה טרטמן: עצוב.

אסתרינה טרטמן: אני חושבת שנפתח בנושאים שקשורים למשרד התחבורה, ואתן לשר התחבורה להביע את דבריו ביחס לאמירה שנאמרה כאן על נושא חקיקה, שיטת הניקוד, השיטה שלא עבדה, החנינה שנעשתה.

אסתרינה טרטמן: אשמח.

אסתרינה טרטמן: בבקשה.

שאול מופז: בוקר טוב ליושבת ראש הוועדה, לאדוני המבקר ולחברי-הכנסת.

שאול מופז: ברשותכם, אתייחס לשני הדברים, כי קראתי גם על הרכבת.

שאול מופז: אני אומר רק כמה מלים קצרות בעניין הזה.

שאול מופז: בנושא הבטיחות בדרכים, לצערי הרב, הנושא לא עמד על סדר יומן של כל ממשלות ישראל לדורותיהן באופן זה היה ראוי לעמוד על סדר יומן, מכיוון שמספר ההרוגים והפצועים מהקטל בדרכים עולה על מספר הנפגעים שלנו בכל מלחמות בישראל כולל הטרור.

שאול מופז: יתירה מכך, יש בקרב רבים מהציבור החושבים שהנושא של תאונות הדרכים הוא כמו מזג האוויר, ואין מה לעשות.

שאול מופז: בחודשיים האחרונים שאני בתפקידי עשיתי מאמצים עליונים על מנת שהיום תגיע לחקיקה סוגיית הרשות הלאומית לבטיחות בדרכים כרשות סטטוטורית עצמאית שכפופה לשר התחבורה והבטיחות בדרכים.

שאול מופז: אנו בעיצומה של הכנת תכנית מערכתית כוללת שתענה על כל הדברים שהושמעו כאן בנושא בטיחות בדרכים, ולדעתי מה שהגברת חנה יזרעאלוביץ הציגה כאן זה רק חלק קטן מהדברים שלא נעשו בסוגיית הבטיחות בדרכים.

שאול מופז: לכן, אנו נצא בתום השנה הזאת עם התכנית.

שאול מופז: אני מקווה, שהיום תאושר החקיקה בנושא הקמת הרשות.

שאול מופז: היא תחל את עבודתה בינואר 2007.

שאול מופז: בתוך שנה מהיום תוכלו לבדוק מה עשינו ובמה התקדמנו בכל הנוגע לנושא הבטיחות בדרכים, כולל הסוגיות שהועלו כאן וכל אלה שאנו ערמנו על שולחננו, ועד היום אנו עוסקים במתן מענה מערכתי וכולל לנושא הזה.

אסתרינה טרטמן: האם יש לכם כוונה לעשות עוד שינוי בנושא של שיטת הניקוד?

שאול מופז: כן.

שאול מופז: אנו מתכוונים קודם כל להשקיע יותר בחינוך.

שאול מופז: אני הולך להיפגש עם שרת החינוך, וכבר דיברתי איתה על העניין הזה.

שאול מופז: אנו נשקיע הרבה יותר בהסברה.

שאול מופז: האכיפה תוגדל משמעותית.

שאול מופז: אני מתכוון להפעיל סטודנטים כסיירים משטרתיים על מנת שנוכל להכפיל ולשלש את מספר הניידות ואת מספר הגופים השונים שמבצעים את האכיפה בכבישי ישראל.

שאול מופז: אני גם מתכוון שכל סוגיית הבטיחות בערים תהיה באחריותם של ראשי הערים על-פי מחוזות השיפוט שלהם.

שאול מופז: אני כבר באתי בדברים עם חלק מראשי הערים.

שאול מופז: מחר אנו מכנסים את 15 ראשי הערים הגדולות בישראל, ואנו נקצה להם את האמצעים.

שאול מופז: הם יהיו האחראים על הבטיחות בתוך הערים, מכיוון ש-38% מהנפגעים וההרוגים הם הולכי רגל וזה בעיקר בערים עצמן.

שאול מופז: התחייבתי לפני ראשי הערים, ואני הולך להציג את התכנית הזאת מחר, שאנו נסייע להם גם בתשתיות וגם בכל הסוגיות הקשורות לבטיחות כמו מעקות בטיחות, מעברי חציה ופתרונות של רמזור וכיכרות.

שאול מופז: בתחום השפיטה כבר נפגשתי עם שר המשפטים, ושילמנו עבור חמישה שופטים נוספים השנה.

שאול מופז: ובשנה הבאה עוד חמישה שופטים.

שאול מופז: יהיו 10 שופטים נוספים לתעבורה.

שאול מופז: בכך נקטין את משך הזמן מביצוע העבירה עד ההגעה למשפט.

שאול מופז: אנו גם רוצים ליצור מכניזם שבו אנשים ייגשו פחות למשפט וישלמו את הקנס או יקבלו את שיטת הניקוד שאנו הולכים לאמץ אותה.

שאול מופז: אני הולך לבטל את שיטת הניקוד הקיימת היום, שמשמעותה חיובי בשיעורים של בטיחות בנהיגה.

שאול מופז: עובדים על השיטה הזאת כרגע.

שאול מופז: היא תהיה על-ידי ניקוד שבעקבותיו הנהג העבריין עלול לאבד את רשיונו, והדרך שלו להגיע לרשיון מחדש היא לעשות מחדש תיאוריה וטסט.

שאול מופז: זה גם ילמד אותו להיות- - -

אסתרינה טרטמן: האם זה אחרי כל פרק זמן של פסילה?

אסתרינה טרטמן: כי היום נדמה לי שהדבר הזה קיים אחרי שנתיים.

שאול מופז: אנו עובדים על כך, ועדיין הנושא הזה לא מוכן.

שאול מופז: להערכתי, הוא יהיה מוכן בעוד כחודש.

שאול מופז: כשהוא יהיה מוכן, אנו גם נפרסם אותו, ואחרי שהוא יעבור את כל התהליכים המתחייבים מחקיקה או מצו- - -

אריה אלדד: כבוד השר, מה עוזר לפסול, אם 180 אלף איש נוהגים בפסילה?

שאול מופז: אגיע לזה, זו שאלה מצוינת.

שאול מופז: בנוסף לנושא הזה, אנו גם עוסקים בכל מה שקשור לבטיחות כלי הרכב.

שאול מופז: בנוסף לאותם 200 אלף נהגים שנוהגים ללא רשיון או שהם פסולי רשיון על כבישי ישראל, יש מספר כפול ומכופל ואולי אפילו משולש של כלי רכב לא תקינים שנוסעים בכבישי ישראל.

שאול מופז: היום, במשרד התחבורה והבטיחות בדרכים יש שבעה צוותים של בחינת כלי רכב, שמורידים כלי רכב מהכביש ובודקים אותם, ויש גם קריטריונים לעצירת רכבים ולהפקדתם במגרשי חניה כאלה ואחרים.

שאול מופז: אני מתכוון להגיע למספרים שמגיעים ל-50 צוותים כאלה.

שאול מופז: רוצים לצאת עם זה ל-out sourcing, ובאופן הזה אנו גם נוכל ליצור מפגשי נהג-שוטר גם בהגברת האכיפה וגם בהגברת צוותי בחינות כלי הרכב באופן שבו גם נוכל לבחון האם יש לו רשיון או לא, ובדרך הזאת נוריד את פסולי הרשיון.

שאול מופז: אני מתכוון גם לחוקק חוק שלפיו כל מי שהוא פסול רשיון ונתפס בנהיגה כשהוא ללא רשיון בתוקף - נחמיר איתו את הדין עד כדי לקיחת הרשיון לצמיתות.

שאול מופז: אבל, אינני הולך כרגע לחנך את עם ישראל.

שאול מופז: אני חושב, שתפקידנו המרכזי הוא קודם כל מניעה, תשתיות ואכיפה.

שאול מופז: אבל, אני כן מתכוון לגייס את הציבור בישראל ולהעלות את הסוגיה הזאת על סדר-היום הלאומי שלנו.

שאול מופז: הוא מופיע אי שם בשולי הכותרות של החדשות והשיח הציבורי, והוא לא עומד בסדר-היום הלאומי של מדינת ישראל, כאשר בין 450 ל-550 נפש בשנה מקפחים את חייהם.

שאול מופז: אם הייתי שואל כל אחד מהיושבים כאן מה הוא היה מוכן לעשות אילולא הוא היה בתוך הסטטיסטיקה הזאת, חס וחלילה, או השנה או בשנה הבאה, הוא ודאי היה עונה כפי שענו לי עד עכשיו: "הכל".

שאול מופז: אז, לדעתי, ה"הכל" הזה מחייב התגייסות ציבורית: גם להתנדב בערים עצמן וגם להתנדב בתחומי האכיפה וגם להתנדב בכל סוגיית נאמני בטיחות שאנו רוצים לפתח זאת.

שאול מופז: כל מי שיתנדב כבר נמצא בתוך המעגל של אלה שמקיימים את החוק ואופן הנהיגה החוקית במדינת ישראל.

שאול מופז: אנו הולכים לשורה של הכנות שאני פשוט לא רוצה להיכנס אליהן מפאת קוצר הזמן.

שאול מופז: אבל, אני מתחייב שאנו נגיש תכנית מערכתית, וננהג על פיה החל מתחילת השנה הבאה.

שאול מופז: חלק מהתהליכים האלה יקרו כבר השנה.

שאול מופז: גם בנושא הבריאות קיימתי שיחות והחלטנו להקים ועדה שתקבע את פרקי הזמן של הבדיקות הרפואיות וגם באיזה גיל.

שאול מופז: ויש עוד ועדות נוספות.

שאול מופז: שוחחנו גם עם שר המשפטים שנקים ועדה שתבחן את כל סוגיית שופטי התעבורה וצמצום התלונות שקשורות בעבירות תנועה כי מדובר בכמה מאות אלפי תלונות שעדיין לא הגיעו למשפט.

שאול מופז: גם ישבנו עם השר לביטחון פנים וסיכמנו את כל נהלי העבודה עם המשטרה, כולל משטרת התנועה, שאנו מממנים חלק גדול מפעילותה.

שאול מופז: גם לגבי המבחנים, מבחני התיאוריה יעברו הפרטה.

שאול מופז: משרד הרישוי, שהוא לדעתי מתקופת האבן - הייתי שם פעם אחת והתחלחלתי - יעבור מהמקום שבו הוא נמצא.

שאול מופז: יש עוד נושאים, ואני פשוט לא רוצה להיכנס לכולם לעומק.

שאול מופז: אבל, יש פעילות מאוד אינטנסיבית בתוך המשרד.

שאול מופז: אני יכול לומר לכם שיותר מ-50% מהזמן שלי, מאז שאני בתפקיד, אני עוסק בסוגיית הבטיחות בדרכים.

שאול מופז: אני החלטתי שהוא יהיה הדגל המרכזי שאותו אני מניף כשר התחבורה והבטיחות בדרכים.

שאול מופז: לגבי הרכבת, ברשותכם, אומר רק כמה משפטים.

אבשלום וילן: התכנית שאתה הצגת היא במסגרת דוח שיינין או ששיניתם את זה?

שאול מופז: זה דוח שיינין פלוס.

שאול מופז: נושא הרכבת - להערכתי, ב-10-15 השנים האחרונות שבהן התפתחה התנועה המסילתית במדינת ישראל לא שמו דגש מספיק על כל סוגיית הבטיחות, וגם נעשו כמה תקלות - כך הייתי קורא לזה במלים הכי רכות שאני יכול לומר - בכל הנושא של קידום הרכבת בישראל.

שאול מופז: זה מכרזים, מחדלים וכן הלאה.

שאול מופז: מכיוון שעסקתי בסוגיית הבטיחות כנושא מרכזי, ברכבת ישראל קרו שני דברים מאד משמעותיים.

שאול מופז: האחד, היתה חתירה להגיע לפתרון הטוב ביותר שהוא ההפרדה המפלסית, והיא מתעכבת כבר שנים בגלל בעיות סטטוטוריות שמקורן בכל הסוגיה של אישור הוועדות המחוזיות.

שאול מופז: זה חלק מבעיית הביורוקרטיה הקשה מאוד שיש במדינת ישראל.

שאול מופז: הבעיה השניה היא, שבטווח הזמן עד בניית ההפרדות המפלסיות לא נתנו את דעתם על כל הסוגיה של פתרונות טכנולוגיים ואחרים.

שאול מופז: הביקור הראשון שלי כשר התחבורה והבטיחות בדרכים לאחר כשבוע ימים שנכנסתי לתפקידי היה ברכבת.

שאול מופז: נושא ההפרדות המפלסיות מטופל על ידי באופן אישי.

שאול מופז: כל שבוע אני יושב על ההפרדות המפלסיות.

שאול מופז: אני רוצה לומר לכם, שמידת הביורוקרטיה בישראל בתחום הוועדות הסטטוטוריות הגיעה לכדי כך שהפרדות מפלסיות המתינו שנים עד כדי שמונה שנים לאישור של ועדות סטטוטוריות.

שאול מופז: זה דבר שלא יעלה על הדעת.

שאול מופז: אני קיבלתי התחייבות של ראש ועדת התכנון העליונה, שמאי אסיף, שהיה כבר כמה פעמים במשרדי, שמתן האישור יעבור מפרקי זמן של שנים לחודשים, והוא התחייב על שלושה חודשים.

שאול מופז: אני מקווה מאוד שאכן כך זה יתקיים ונוכל להגיע להפרדות מפלסיות תוך שנתיים.

שאול מופז: עד אז אנו נערכים כרגע למתן פתרונות טכנולוגיים.

שאול מופז: אני מיניתי ועדה בראשותו של האלוף (במיל') פרופסור איציק בן-ישראל, שהוא יושב-ראש ועדת החלל של מדינת ישראל.

שאול מופז: וכבר יצאנו בשורה של ניסויים טכנולוגיים, והוא יחליט מהי הטכנולוגיה שהיא רלוונטית וישימה בפרקי זמן קצרים לטווח הביניים עד שיוקמו ההפרדות המפלסיות.

שאול מופז: הדבר הנוסף שקרה בתחום הרכבת, הוא הקמת ועדה שתחקור את העניין הזה ויהיו המלצות מקצועיות עם הצבעה היכן הבטן הרכה של רכבת ישראל, קודם כל בתחום הבטיחות.

שאול מופז: הוועדה הגישה את המלצותיה, וקראתי גם את המלצות כבוד מבקר המדינה, ובחלקן הן חופפות.

שאול מופז: הבעיה החמורה ביותר היתה בעיית הבטיחות.

שאול מופז: לכן, ביקשתי ממנכ"ל רכבת ישראל, לאחר שהערתי לו הערה חמורה מאוד מכיוון שהוא עשרה חודשים בתפקיד והמחדל הזה הוא מחדל של שנים - ואני קורא לזה "מחדל" ולא שום מילה אחרת.

שאול מופז: זה מחדל של שנים.

שאול מופז: ההנחיה שלי לרכבת ישראל היום היא לא להתקדם באף מטר של בניית מסילה ללא מתן מענה בטיחותי לאותו קטע.

שאול מופז: רצוי ונכון וגם לגבי הכבישים בישראל - שיסללו פחות 50 או 100 ק"מ, אבל שיתנו את המענה הבטיחותי לאותם קטעים סלולים.

שאול מופז: זה היה לפחות ההגיון שלי.

שאול מופז: לגבי המלצות ועדת האלוף (במיל') יוסי פלד, אנו נקיים את כולן, כמו שנקיים את כל ההמלצות של מבקר המדינה.

שאול מופז: אני קיבלתי את הדוח הזה לידי, וביקשתי שיכינו טבלה שירשמו בה את כל הנושאים ומי מטפל ומי אחראי.

שאול מופז: אני מתכוון לעקוב אחרי הביצוע של זה חודש בחודשו.

שאול מופז: באשר לסוגיית הבטיחות ברכבת, ביקשתי ממנכ"ל הרכבת, לאחר שהערתי לו הערה חמורה מאוד, להעביר מתפקידם את כל העוסקים בבטיחות ברכבת, מכיוון שבסטנדרטים שלי הם כשלו, והם צריכים לפנות את מקומם לאחרים מוכשרים יותר, בקיאים יותר ובעלי מקצוע.

שאול מופז: מדובר בסמנכ"ל הרכבת לבטיחות, בקצין הבטיחות של הרכבת, באחראי על הבטיחות במפגשי מסילה-דרך.

שאול מופז: כל שלושת האנשים הללו יעזבו את תפקידם, ואנו נמנה אחרים במקומם.

שאול מופז: יש עוד בעיות קשות שקשורות בנושא רגולציה.

שאול מופז: אני מתכוון להקים במשרד אגף שיהיה אחראי על הרכבת.

שאול מופז: היום, משרד התחבורה והבטיחות בדרכים לא מפקח על רכבת ישראל בכל התחום של הרגולציה: מי נותן רשיון לנהג הקטר?

שאול מופז: מי בודק אותו בדיקות רפואיות?

שאול מופז: מהי מהירות הנסיעה שלו, של הרכבת?

שאול מופז: הכל נקבע בתוך רכבת ישראל.

שאול מופז: זה טעם לפגם, ויותר מכך - זה מסכן את כל היכולת לשמור על רמת בטיחות סבירה וטובה ברכבת ישראל, שכן ההתפתחות המסילתית במדינת ישראל היא מחויבת המציאות.

שאול מופז: אנו בפיגור של בין 20 ל-30 שנה מול מדינות ה-OECD והמדינות המפותחות בעולם, והפער הזה צריך להיסגר אבל בלי לוותר על הבטיחות.

שאול מופז: אנו גם נבחן את המבנה הפנימי של רכבת ישראל- - -

צבי ורטיקובסקי: סליחה על קריאת הביניים, אבל גם זה נושא שנמצא המון שנים על שולחן משרד התחבורה.

צבי ורטיקובסקי: ופה זאת יוזמה והובלה מובהקת של משרד התחבורה.

שאול מופז: בסדר.

שאול מופז: אינני רוצה לומר או להעביר שום ביקורת ואף מלה על השנים האחרונות, על 10 או על 15 השנים האחרונות במשרד התחבורה.

שאול מופז: אני מביט לעתיד, ואני מתחייב לעשות את כל מה שנדרש גם בתחום הרגולציה וגם בתחום האחריות של משרד התחבורה והבטיחות בדרכים והפיקוח על רכבת ישראל ככל שאנו יכולים לעשות על-פי החוק.

שאול מופז: אני מתכוון להרחיב את מעטפת היכולות במסגרת החוק עד למכסימום האפשרי.

שאול מופז: הדברים האלה יקרו עוד השנה.

שאול מופז: להפרדות המפלסיות ייקח שנתיים.

שאול מופז: אני מאמין שחלק גדול מהפתרונות הטכנולוגיים יקרה עוד בשנה הזאת.

שאול מופז: לגבי כל סוגיית המבנה הארגוני, אנו כמובן צריכים לפעול על-פי החוק ודרך הנציבות לקבל את התקנים וכל מה שנדרש על מנת להיכנס לכל תהליכי הרגולציה מול רכבת ישראל.

שאול מופז: אני מקווה מאד שהסטנדרטים בכל התחומים - גם בתחומי הבנייה, גם בתחומי המכרזים, גם בתחומי הפיקוח וגם בתחומי הבטיחות והשאר - ברכבת ישראל יעלו על פסים של סטנדרטים שאני רגיל אליהם, וראוי שמדינת ישראל תחתום עליהם דרך הביקורות שנעשות בכל הרמות.

שאול מופז: אני חייב לומר, שהדוח של מבקר המדינה הוא בהחלט מקיף וממצה, ואנו מתכוונים לממשו עד תום כמו גם את הדוח של האלוף (במיל') יוסי פלד.

שאול מופז: אלה עיקרי הדברים שאני יכול לומר אותם כאן.

שאול מופז: אנו נכנסנו לעבודה בדוח ביניים כבר שהגיש האלוף (במיל') יוסי פלד לפני כשלושה שבועות, וחלקם נוגעים גם לנושאים שמבקר המדינה הצביע עליהם.

שאול מופז: אנו נתקדם בכל התחומים שאנו מחויבים להתקדם בהם, על מנת לשפר גם את דרכי הפעולה שלנו בכל התחומים שישיקו ויהיו בקנה אחד עם החוק במדינת ישראל וגם עם כל סוגיית הבטיחות שציינתי שזה הנושא המרכזי שאני עוסק בו מאז נכנסתי בחודשיים האחרונים לתפקידי.

אסתרינה טרטמן: כבוד השר, תודה רבה.

אסתרינה טרטמן: שמענו את דבריך המאלפים.

אסתרינה טרטמן: אנו מאמינים ומקווים בכל לב, שהעשייה הזאת תואץ.

אסתרינה טרטמן: בנושא הזה לא צריכים לפנות למר ברלינסקי לבוא ולבדוק שאכן הדברים בוצעו, כי השורה התחתונה היא השורה שקובעת, והתוצאות בשטח הן המבחן האמיתי.

עוזי ברלינסקי: הערה מתודולוגית - כבוד השר, אני מאד מעריך את הפעולה ואת כיוון נשיאה באחריות שאתה התווית אותה.

עוזי ברלינסקי: אני רק הייתי מקווה לשמוע האם יהיו פעולות כאלה לא בתחום, הכמעט צדדי, ברכבת ישראל לעומת המערכת הגדולה שהיא המערכת של טיפול בתאונות דרכים.

עוזי ברלינסקי: אני מצפה לשמוע עוד דבר אחד קטן, ובזה אסיים - מספר הנפטרים, המתים, היום מזיהום אויר מכלי רכב רק בגוש דן עולה יותר מפי 2.5 על מספר הנהרגים בתאונות דרכים.

עוזי ברלינסקי: לצערי, הנושא הזה לא מטופל על-ידי משרדך.

עוזי ברלינסקי: אני סבור ששיתוף פעולה של משרדך עם גופים נוספים כמו המשרד לאיכות הסביבה ומשרד הבריאות יכול להביא להורדה ניכרת מאד במספר המתים ובכמות התחלואה.

עוזי ברלינסקי: יש תוכניות שלא מבוצעות, וחבל.

עוזי ברלינסקי: אשמח מאוד אם תיכנס לעובי הקורה.

שאול מופז: השר לאיכות הסביבה ביקש ממני שאנו נעסוק בנושא הזה יחד, והתחייבתי שאפגוש אותו בשבועות הקרובים ונראה כיצד אנו נותנים פתרון - והוא יהיה פתרון תהליכי ולא פתרון בחודש אחד או בשנה אחת - לסוגייה שהעלית.

שאול מופז: הנושא הזה לא נעלם מעינינו.

עוזי ברלינסקי: הוא עולה גם בוועדת שרים ב-19 בחודש.

אסתרינה טרטמן: תודה רבה.

עמיחי אילון: האם יש מחקר שמוכיח את העניין של כמות הנפטרים מזיהום?

עוזי ברלינסקי: כן.

אריה אלדד: יש עלייה בכמות הנפטרים מזיהום אויר.

אסתרינה טרטמן: אנו סוטים מהנושא, זה לא על סדר-היום שלנו.

שאול מופז: אם יש מישהו שרוצה לשאול, אשמח לענות.

אבשלום וילן: לגבי יישום מסקנות, האם אתה עוצר כרגע את הנחת המסילות החדשות?

אבשלום וילן: לא הבנתי בדיוק.

שאול מופז: לא.

שאול מופז: כנראה שלא הסברתי טוב.

עמיחי אילון: השר אמר שכל הנחה חדשה של מסילה מחייבת פתרון של הבעיה של כל קילומטר חדש.

אסתרינה טרטמן: אני מבקשת לא להעלות שאלות בנושא הרכבת, כי על זה נקיים דיון נפרד.

אסתרינה טרטמן: אם יש שאלה לשר בנושא הכללי, בבקשה.

אלחנן גלזר: כבוד השר ציין את העובדה שיש כוונה להעסיק סטודנטים כסיירים.

אלחנן גלזר: אני מבקש רק לבדוק אפשרות האם יש כוונה גם להעסיק גמלאים בנושא הזה.

שאול מופז: התשובה היא כן, הם כבר מועסקים.

אלחנן גלזר: אני חושב, שהסבא והנכד יכולים לשתף פעולה יפה מאד.

שאול מופז: הגמלאים כבר משולבים.

שאול מופז: דע לך, שחלק מהאופנוענים של משטרת התנועה הם גמלאים, כי המיומנות שלהם בנהיגה על אופנוע היא הרבה יותר גבוהה מזו של הצעירים.

שאול מופז: אבל, יש לי כוונה שגם גמלאים, ולהבדיל אלפי הבדלות אני הולך לבקש גם מהמשפחות השכולות, מכל מי שירצה ואחרים שיצטרפו אליהם, להיות נאמני בטיחות.

שאול מופז: אנו נקבע גם מה הם הקריטריונים ומה הם כלי האכיפה שיהיו בידי נאמני הבטיחות במדינת ישראל.

שאול מופז: יש הרבה מאד רעיונות.

שאול מופז: תאמינו לי, שמאז נכנסתי לתפקידי זרם המכתבים לא פוסק, וזרם הפניות להיפגש איתי לא פוסק.

שאול מופז: יש מודעות ציבורית שהיא חלקית, אבל אין עשייה בהתאמה למודעות הציבורית.

שאול מופז: אני מקווה גם להעלות את המודעות הציבורית וגם להתאים אליה את הפעילות שנדרשת בתחום הבטיחות.

אריה אלדד: יש לי 2-3 הערות ושאלה.

אריה אלדד: נדמה לי, שמה שאמרת על הביורוקרטיה אולי יפתור את בעיית הקסאמים.

אריה אלדד: כלומר, אם במקום להילחם בקסאמים נחייב אותם לקבל רשיון כמו להפרדה מפלסית, אולי הם אף פעם לא יצליחו לקבל רשיון ולא יירו עלינו יותר.

אריה אלדד: לענייננו, הדברים שאתה אמרת מאוד הגיוניים, והדברים שאמר משרד מבקר המדינה מאוד הגיוניים.

אריה אלדד: מסתבר שאנשים הגיוניים מגיעים לפתרונות הגיוניים.

אריה אלדד: אז, אולי הבעיה שלנו היא באמת בדברים שהציג מבקר המדינה, ואני מניח שהם לא נכונים רק לרכבת אלא גם למקומות אחרים, שבחירת האנשים להרבה תפקידים איננה עניינית אלא הפכנו להיות לטיפונדיה של קרובי משפחה בכל מיני מקומות.

אריה אלדד: אם בחירת האנשים לא תהיה מושחתת, הפתרונות שאנשים יגיעו אליהם ברמת המדור והמחלקה והמשרד יהיו אותם פתרונות שאנו צריכים להגיע אליהם מהרמה המיניסטריאלית.

אריה אלדד: יכול להיות שאנו צריכים להיאבק בתופעות של שחיתות ולא רק במכשירים שפרופסור האלוף (במיל') בן-ישראל יודע להגיע אליהם מהחלל לכיוון הרכבת.

אריה אלדד: הדברים מאוד קרקעיים ומאוד ארציים, ואפשר לפתור אותם ברמה של זה שנדע שהאדם שהופך להיות נהג קטר הוא איש ראוי ולא בן דוד שלו.

אריה אלדד: יש לי שתי שאלות.

אריה אלדד: האם תוכל לעדכן אותנו על מצלמות מהירות?

אריה אלדד: מה הסטטוס של התקנתן בכבישים?

אריה אלדד: והאם תוכל לעדכן אותנו ביחס למעורבות שלך בנושא שעות הנהיגה של נהגים בתחבורה הציבורית?

אריה אלדד: נדמה לי שפה יש לנו רעה חולה שאנו עוצמים את העיניים.

אריה אלדד: יש נהגים, שכירים כמובן, שנוהגים 14 שעות בדרישה של חברות התחבורה ובהתעלמות של גורמי האכיפה.

שאול מופז: אענה בקצרה.

שאול מופז: יש מספר יושבי-ראש דירקטוריונים ומנכ"לים של חברות שהם תאגידים שסמוכים לשולחן משרד התחבורה והבטיחות בדרכים, שאני חושב שהם לא ראויים לתפקידם.

שאול מופז: אני לא יכול לעשות שום דבר בעניין הזה.

שאול מופז: קשה לי מאוד להזיזם מתפקידם.

שאול מופז: אבל, לא אפסיק מלהתאמץ להזיזם מתפקידם.

שאול מופז: באשר לסוגיית העומס על נהגי התחבורה למיניהם, וזה נכון גם לגבי נהגי המשאיות או נהגי האוטובוסים ואחרים, אני עדיין לא הגעתי לתחום הזה.

שאול מופז: אני מקווה מאד, שב-2-3 השבועות הקרובים ניפגש עם יושבי-ראש האיגודים הללו וגם נצא לחקיקה בעניין הזה וגם לאכיפה.

שאול מופז: מצלמות - הנושא הזה מחכה לפתרון תקציבי.

שאול מופז: חלק ממנו תוקצב, והחלק האחר עדיין לא תוקצב על-ידי האוצר, ואני מקווה מאד שהוא יתוקצב בקרוב.

שאול מופז: מדובר על מה שנקרא "א-3" - מערכת המצלמות שעתידה להיות מותקנת בכל הרמזורים ובכל הצמתים ותוכל לשדר לניידות.

שאול מופז: זאת מערכת מאד מתקדמת.

שאול מופז: לצערי, עד היום לא נסגר נושא התקצוב שלה, שהוא חלקי בלבד.

שאול מופז: אני מקווה מאוד שגם תקציב הרשות בסופו של דבר ייסגר, כי עד הרגע הזה הוא לא נסגר לחלוטין.

אסתרינה טרטמן: תודה רבה לשר.

שאול מופז: תודה רבה לכם.

אסתרינה טרטמן: חברים, הישיבה הזאת אמורה להינעל בעוד 25 דקות.

אסתרינה טרטמן: יש לנו ישיבת מליאה, ולא אוכל למשוך את הישיבה הזאת יותר.

אסתרינה טרטמן: לדעתי, התוכניות שהשר הציג בדבריו הן קצת מרגיעות, לפחות ברמת השמיעה וההבנה שנעשים דברים ושהולכים להתבצע דברים נוספים, והוא גם נגע בקווי השקה של משרדים נוספים.

אסתרינה טרטמן: אבל יש סוגיה אחת שלא נגעו בה כל כך, וזו סוגיית משרד החינוך.

אסתרינה טרטמן: יש בדוח המבקר אמירה גם בנושא החינוך - על דברים שנאמרו, הנחיות של הממשלה שנעשו בעבר, ולא קיבלו ביטוי.

אסתרינה טרטמן: אשמח, אם נציג משרד החינוך יאמר את דברו.

אברהם צדקה: באשר להתייחסות הדוח, באשר לחגורות הבטיחות, אומנם ישנה תקנה 84ז שעל פיה נתחיל להחיל חובת חגורות בטיחות ברכבים שמסיעים תלמידים למוסדות חינוך, החל מספטמבר 2006, למעט אוטובוסים ששנת הייצור שלהם היא עד 1994, שהם קיבלו ארכה של שנה נוספת, קרי אנו מגיעים לספטמבר 2007.

אסתרינה טרטמן: כלומר, אתם הולכים להחיל חובת חגורות בטיחות ברכבים של הסעת ילדים.

אברהם צדקה: באופן חד-משמעי, כולל האוטובוסים.

אברהם צדקה: באשר למעקב שלנו אחרי תאונות, יושב פה נציג משטרת התנועה.

אברהם צדקה: אומנם הגענו לנוהל בינינו לבין משטרת התנועה באשר לקבלת דיווחים מיידיים און-ליין על תאונות קטלניות או לחלופין תאונות המוניות (ראה צומת בית-ליד) שתלמידים מעורבים בהן.

אברהם צדקה: זה יעבוד 24 שעות ביממה באמצעות חדר מצב שממילא מופעל 24 שעות ביממה, יהיה קשר בין משטרת התנועה לחדר המצב של משרד החינוך, ונדוּוח באופן מיידי ובזמן אמיתי באשר לכל התאונות הקטלניות.

אסתרינה טרטמן: מה לגבי שעות הלימוד בבתי-הספר?

רחל רותם: קודם כל, אנו מברכים את משרד מבקר המדינה על כך שהוא העמיד את החינוך במקום הראוי לו.

רחל רותם: נראה לנו שפחות מדי זה נעשה עד כה.

רחל רותם: משרד החינוך רואה בחינוך לבטיחות בדרכים משימה לאומית, והוא כותב זאת גם בחוזרי מנכ"ל.

רחל רותם: עכשיו, המנכ"ל הוציא הוראה חד-משמעית לבתי-הספר, למנהלי המחוזות ולמפקחים.

רחל רותם: נכון שלא הגענו לשעות הלימוד שהיינו אמורים להגיע אליהן, וזאת בגלל היעדר תקציב.

רחל רותם: לשמחתנו, השר והרשות הלאומית החליטו להגדיל את התקציב, לשלש אותו, ואנו נערכים כבר לקראת שנת הלימודים הקרובה באמת להכפיל ולשלש את מספר הכיתות שילמדו את נושא הבטיחות בדרכים, וכך מדי שנה.

אסתרינה טרטמן: בסופו של דבר, התקציב הולך לשעות הוראה ולמורים.

אסתרינה טרטמן: מה לגבי התוכנית?

רחל רותם: התקציב הוא לשעות הוראה.

רחל רותם: התוכניות קיימות, והן תוכניות טובות.

אסתרינה טרטמן: האם את בחנת את התוכניות עצמן?

אסתרינה טרטמן: את האיכות שלהן?

רחל רותם: לא בחנתי את התוכניות.

רחל רותם: התוכניות קיימות, והן טובות.

רחל רותם: אבל יש מחקרים שנערכו עם הרשות הלאומית לבטיחות בדרכים.

אסתרינה טרטמן: לאלו כיתות יועברו התוכניות?

רחל רותם: בשלב הראשון אנו מחייבים בבית-הספר היסודי.

רחל רותם: קודם כל, כל גני-הילדים.

רחל רותם: בתי-הספר היסודיים - כיתות א' ו-ה' שעה שבועית, ושאר הכיתות - שילוב בתוך מקצועות הלימוד הנלמדים.

רחל רותם: בבתי-הספר התיכוניים - כיתות ט', י' ו-י"א, כאשר אני כבר רוצה להודיע שאנו לא נצליח להגיע ל-100% בכיתות ט' ו-י', וכּן בכיתות י"א וכּן בכיתות א' ו-ה' ובגנים.

רחל רותם: וזאת, בהתאם לתקציב שנקבל.

אסתרינה טרטמן: באיזה היקף זה יהיה בכיתות ט', י' ו-י"א?

רחל רותם: כיתה י"א - 30 שעות שנתיות, כלומר שעה שבועית, כיתה י' - אנו נגיע לאלף כיתות, כלומר נגיע לשליש, ל-36%, ובכיתות ט' נגיע ל-60%.

אסתרינה טרטמן: האם זה יכסה את כל בתי-הספר?

רחל רותם: לא.

רחל רותם: זה יכסה 60% מבתי-הספר.

רחל רותם: בכיתות י"א בכל בתי-הספר.

רחל רותם: השנה זה 86%, ובשנה הבאה, תשנ"ז, בכיתות י"א אנו עולים ל-100%.

אסתרינה טרטמן: מה לעניין המגזר החרדי, ולהבדיל המגזר הערבי?

רחל רותם: במגזר החרדי גם כן התעוררה בעיה גדולה מאד גם מבחינת יכולתנו לתת, אבל הרבה יותר מבחינת נכונות המגזר לקבל.

רחל רותם: קודם כל, אנו מקצים תקציב גדול מאוד למגזר החרדי, ואנו מכשירים מורים ומפעילים תוכניות.

רחל רותם: ברשותך, אומר מילה לגבי לימוד התיאוריה.

רחל רותם: אנו לא מכירים החלטה של ממשלה, ואם יש למשרד המבקר נודה אם נקבל אותה, שמחליטה על לימוד התיאוריה בבית-ספר.

רחל רותם: הלימוד הוא לקראת בחינות תיאוריה.

רחל רותם: אנו מכירים החלטת ממשלה שמדברת על חינוך תעבורתי.

רחל רותם: נכון שהיו שנתיים שבהן נלמדה התיאוריה, וזה היה בהמלצה של שר התחבורה ישראל קיסר בזמנו.

רחל רותם: הניסיון לא עלה יפה גם מבחינת משרד הרישוי וגם מבחינת משרד החינוך וגם במחקר שנעשה, ולכן הוחלט להוריד זאת.

רחל רותם: אבל, לא הורדנו את החינוך התעבורתי.

רחל רותם: הוחלט רק להשאיר את מבחני התיאוריה באחריות משרד התחבורה כמו שהיה תמיד.

רחל רותם: אנו לא מכירים החלטת ממשלה שמחליטה שלומדים למבחני תיאוריה.

אסתרינה טרטמן: אני לא חושבת שיש החלטה כזאת.

אסתרינה טרטמן: אני לא זוכרת שראיתי בדוח שאמרו שזו החלטת ממשלה, אלא ביקרו את העובדה שהתחילו והפסיקו עם זה.

אבשלום וילן: בדוח שיינין היתה התניה של לימודי התעבורה כמו חינוך גופני, עם אפשרות לגשת לבחינת בגרות.

אבשלום וילן: מה קורה עם זה?

רחל רותם: השר מטפל בזה מול שרת החינוך.

רחל רותם: כרגע הגיע חבר הכנסת ארדן שקיבל הבטחה מפורשת מהשרה שלנו בעניין הזה.

גלעד ארדן: לא בדיוק הבטחה מפורשת, היא סירבה לתת הבטחה מפורשת, אבל היא אמרה שהיא תשאף לכך.

שושנה ימין: רק להשלים פרט קטן לדברים שאמר אברהם צדקה, מנהל אגף הביטחון והבטיחות.

שושנה ימין: האינפורמציה שנמסרה לגבי חגורות בטיחות היא רק באוטובוסים שבבעלות מועצות אזוריות שנרכשים מתקציבי משרד החינוך.

אברהם צדקה: בסלנג אלה "אוטובוסים צהובים".

שושנה ימין: אין לנו מידע על אוטובוסים שהם בבעלות חברות קבלניות, ואני לא יודעת להגיד בביטחון כל כך מלא שלגביהן ב-1 לספטמבר יהיו חגורות בטיחות.

אסתרינה טרטמן: חבר הכנסת גלעד ארדן, מה החוק אומר על זה היום?

שושנה ימין: החוק מחייב.

שושנה ימין: מבחינת ההוראות שלנו לרשויות המקומיות, בהסעות תלמידים לא תוכל להשתתף חברה שהאוטובוסים שלה הם ללא חגורות בטיחות.

גלעד ארדן: יחי ההבדל הקטן.

שושנה ימין: יכול להיווצר מצב שיהיו מחוזות בארץ שבהם יהיו חברות שהן קבלנים וחברות- - -

עוזי יצחקי: בתיאום עם משרד החינוך אנו פועלים עתה להתקין חגורות בטיחות באוטובוסים של אגד וגם של המועצות האזוריות.

עוזי יצחקי: ב-1 בספטמבר כל האוטובוסים שהם מ-1995 ומעלה יהיו עם חגורות בטיחות.

עוזי יצחקי: הודענו כבר לחברות ולכל הגורמים, ומשרד החינוך הודיע על כך לרשויות המקומיות - לא יסיעו - - -

אסתרינה טרטמן: האם יש מצב שחברה פרטית תוכל לבצע הסעות כשאין לה חגורות בכל הרכבים?

עוזי יצחקי: לא יהיה רשום לו ברשיון הרכב "מאושר להסעת תלמידים", כך שהוא לא יסיע.

עוזי יצחקי: שייקחו אוטובוסים מחברות אחרות, שיש להן חגורות בטיחות.

אסתרינה טרטמן: כלומר, לרכב ללא חגורות בטיחות לא יהיה רשיון להסעת תלמידים.

אסתרינה טרטמן: קיבלנו תשובה, תודה רבה, הנושא הובהר.

גלעד ארדן: בשבוע הבא יהיה דיון בוועדת הכלכלה על נושא הסעות תלמידים.

גלעד ארדן: הבעיה שקיימת כרגע, מעבר לכך שפיזית יהיו חגורות, היא הילדים, עם כל האחריות שקיימת לגבי הבטיחות שלהם.

גלעד ארדן: הם לא תמיד מקפידים על כך.

גלעד ארדן: אז, השאלה היא בכלל מי יהיה אחראי שהם יהיו חגורים.

גלעד ארדן: האם זה הנהג או האם יהיה מלווה מטעם משרד החינוך?

גלעד ארדן: את זה צריך לבדוק.

גלעד ארדן: אחרת, בכך שפיזית יש חגורות, לא עשינו כלום בינתיים.

אסתרינה טרטמן: תודה.

אסתרינה טרטמן: משטרת ישראל, אשמח לשמוע את דבריכם.

סנ"צ מאיר אור: לא אתייחס לכל הדוח, אלא למספר נקודות שהועלו פה.

סנ"צ מאיר אור: ראשית, לגבי נושא משמרות הזה"ב - התקבל תקציב, והוקמה כבר יחידה חדשה במשטרת ישראל, יחידה משודרגת.

סנ"צ מאיר אור: היחידה אמורה למנות 36 תקנים.

סנ"צ מאיר אור: כרגע, אנו בסיום של תהליך בניית הכוח.

סנ"צ מאיר אור: הכמות, שאמורה להיות בתוך ה-36 תקנים, אנו מדברים על 55 שוטרים ב-3/4 משרה.

אסתרינה טרטמן: מתי נראה אותם ברחוב?

סנ"צ מאיר אור: משמרות הזה"ב כבר ישנן וכבר מלמדים.

סנ"צ מאיר אור: כמות השוטרים של היחידה אמורה לתת את המענה הנדרש גם לדעת משרד החינוך.

סנ"צ מאיר אור: לעניין נושא נהגים בפסילה - בשנת 2005 הקימו במשטרה את היחידה המרכזית, ובתוכה יש יחידה שמתעסקת בנושא ספציפי של נהגים בזמן פסילה.

סנ"צ מאיר אור: היחידה הזאת הוקמה בשנת 2005, וכבר הצליחה לתפוס 680 נהגים בפסילה, ובשנת 2006 - 400 נהגים בזמן פסילה.

סנ"צ מאיר אור: אבל, לא רק זאת.

סנ"צ מאיר אור: חלק מהעבודה האסטרטגית שנעשתה באגף התנועה הוא שניתנו הנחיות לכל השוטרים שעובדים בשטח בכל מקרה שנתקלים בנהג הם חייבים לבצע את הבדיקה על מנת לבדוק האם הנהג בפסילה או לא, כדי שלא יהיה מצב שאנשים נוהגים בתקופת פסילה.

חנה יזרעאלוביץ: האם יש לכם אפשרות טכנית לעשות זאת?

סנ"צ מאיר אור: כן.

חנה יזרעאלוביץ: לא לכולם יש.

סנ"צ מאיר אור: למי שיש.

סנ"צ מאיר אור: הרי רוב השוטרים יוצאים לשטח עם מכשירי קשר, ויש להם את האפשרות לבצע בדיקה.

סנ"צ מאיר אור: ההנחיות של ראש אגף התנועה הן הנחיות מפורשות.

סנ"צ מאיר אור: יש מה שנקרא: דוח מפגש, כלומר בכל מפגש עם נהג מחויב השוטר למלא דוח מפגש, שניתן בסופו של תהליך גם לבדוק אותו ולפקח עליו.

חנה יזרעאלוביץ: כמה הובאו לשיפוט מהיר?

סנ"צ מאיר אור: אין לי פה הנתונים לגבי שיפוט מהיר.

סנ"צ מאיר אור: יש שיתוף פעולה עם משרד התחבורה לגבי חלק מהנהגים בפסילה.

סנ"צ מאיר אור: יש בעיה עם נושא פסולים בשיטת הניקוד בעניין הצורה שבה הם מקבלים את ההודעה, חזקת המסירה, אבל נקווה שגם הנושא הזה ייפתר בעתיד.

עוזי ברלינסקי: מדוע אינכם מתייחסים לנהגים מועדים, כשיש לכם מידע על זה?

סנ"צ מאיר אור: אני אומר, שבעקבות המקרה יש לנו יחידת מודיעין קטנה באגף התנועה- - -

עוזי ברלינסקי: לא.

עוזי ברלינסקי: יש לך מידע על המסך, היום רוב הניידות מצוידות במחשבים ובאמצעי תקשורת.

עוזי ברלינסקי: אתם יכולים לדעת בכל מפגש עם נהג האם יש לגביו 100 50 או אפס עבירות קודמות.

עוזי ברלינסקי: אינכם עושים בזה שום שימוש על-פי הודעת המשרד.

עוזי ברלינסקי: למה?

סנ"צ מאיר אור: אסביר.

סנ"צ מאיר אור: אין שום משמעות כאשר אני עוצר נהג, גם אם כבר היו לו 50 עבירות, אם כרגע הוא לא ביצע עבירה.

סנ"צ מאיר אור: גם אם יש לו 400 הרשעות והוא לא בפסילה, וכשאני פוגש אותו הוא נוהג כדין, אין שום ערך למפגש הזה.

חנה יזרעאלוביץ: יש ערך, אם יגדירו מה זה עבריין מועד.

אסתרינה טרטמן: מר ברלינסקי, בוא ונתרגם זאת לשפת היום יום.

אסתרינה טרטמן: אדם שעבר 100 עבירות אבל כרגע הוא נוהג בסדר ועצרו אותו במחסום משטרתי לבדיקת רשיונות וראו שהוא עבריין מועד - -

עוזי ברלינסקי: לא, עצרו אותו על עבירה.

אסתרינה טרטמן: במצב כזה אני חושבת שזה ברור מאליו.

אסתרינה טרטמן: כשאדם נעצר בעת ביצוע העבירה, ברור שיש לקחת בחשבון שהוא נהג מועד.

אסתרינה טרטמן: אבל לדעתי "נהג מועד" כמו שהוא מוגדר, וקראתי את הדוח, הוא קצת נתון לדמיון החופשי של האדם.

אסתרינה טרטמן: מה זה "נהג מועד"?

אסתרינה טרטמן: האם זה אדם שהרג בגין נהיגה?

אסתרינה טרטמן: האם מישהו שיש לו 50 עבירות תנועה אבל אין בהן שום תאונת דרכים ושום פגיעה אלא עבירות של אור אדום וקו לבן?

אסתרינה טרטמן: אני חושבת שהגיע הזמן שיגדירו מיהו נהג מועד ואולי אפילו במדרג מסוים, ואינני נכנסת כרגע לפרטים.

אסתרינה טרטמן: צריך שתהיה הגדרה.

אסתרינה טרטמן: ואז, ברגע שתופסים נהג בשעת מעשה, מייד בעת תפיסתו אנו יודעים איזה כתם יש עליו, אם יש עליו, ומאיזו דרגה הכתם.

אסתרינה טרטמן: ואז, פה משלבים את המחוקק באמירה: אם הוא נהג מועד מוגדר ומוכר בדרגה 1, 2 או 3 - על המקום עושים לו א', ב' ו-ג'.

אסתרינה טרטמן: הדברים האלה הופכים את הכל לבהיר יותר, ברור יותר, וזה מפשט את הנושא.

אסתרינה טרטמן: אני חושבת שלזה התכוון מר ברלינסקי באומרו: מה אתם עושים עם נהגים מועדים?

אסתרינה טרטמן: אני שואלת יותר מזה: מי זה נהג מועד?

חנה יזרעאלוביץ: אנו באמת המלצנו בדוח להגדיר מיהו נהג מועד, וההמלצה הזאת חוזרת- - -

אסתרינה טרטמן: גברת חנה יזרעאלוביץ, האמיני לי שאני נתמכת על סמך קריאתי.

אסתרינה טרטמן: אין לי הבקיאות שיש לחבר הכנסת ארדן שעוסק כבר הרבה זמן בנושא הזה, ותבורך על כך בהזדמנות זו.

אסתרינה טרטמן: אני פשוט למדתי את הנושא מהדוח, והתעוררו גם אצלי כל מיני תהיות.

סנ"צ מאיר אור: אולי רק הערה קטנה לסוגיה זאת - חשוב להבין שהיקף ההרשעות בא לידי ביטוי בבית משפט.

סנ"צ מאיר אור: לדוגמא, כשאני עוצר נהג שלא עוצר בתמרור "עצור", אין לי ברירה אלא לתת דוח ברמה של 100 שקל לאחד שיש לו 20 עבירות או דוח ברמה של 500 שקל לנהג שיש לו 100 עבירות.

סנ"צ מאיר אור: הנושא של נהג מועד או היקף העבירות בא לידי ביטוי בשיטת הניקוד.

סנ"צ מאיר אור: והחלק השני זה בהליך השיפוטי, כאשר בתי-המשפט לוקחים בחשבון את הנושא של ההרשעות הקודמות של אותו נהג.

אסתרינה טרטמן: תודה רבה.

סנ"צ מאיר אור: עוד שתי נקודות חשובות שעלו.

סנ"צ מאיר אור: נקודה אחת: נושא המהנדסים נפתר.

סנ"צ מאיר אור: קיבלו כלי רכב, ויש מהנדס תנועה ראשי שמפקח על כל העניין.

סנ"צ מאיר אור: מדי חודש גם יוצא איגוד של כל הנתונים ומועבר לרשות הלאומית.

אסתרינה טרטמן: אם הנושא נפתר, את התשובות תעבירו בדוח כתוב.

אסתרינה טרטמן: עתה, משפט למשרד התחבורה, מכיוון שאנחנו קצרים בזמן, וניתן אפשרות להתייחסות לעוד גורם אחד.

עוזי יצחקי: תחילה הערה כללית, ולאחר מכן כמה דברים קטנים.

עוזי יצחקי: קודם כל, אנו מברכים באמת על הדוח הזה, והממצא שמשרד התחבורה לא משקיע בנושא בקרה, פיקוח ומעקב עומד לנגד עינינו בשנתיים האחרונות.

עוזי יצחקי: אנו בתקופה האחרונה משילים מאיתנו את כל הפעולות שאחרים יודעים לעשות טוב יותר מאיתנו - אם זה בשיפור שירות, העברת פעולות החוצה לגורמים חיצוניים, והכוונה היא באגף הרישוי, באגף הרכב ובמשרד התחבורה כולו להתמקד בפעולות בקרה ופיקוח ורגולציה, ובין השאר להעביר כוחות ממתן שירות לנושא של רגולציה ופיקוח על רכבת וגורמים כאלה ונוספים.

עוזי יצחקי: מספר נקודות כדי לעדכן את הוועדה.

עוזי יצחקי: בקרה על רשיונות נהיגה מבוצעת היום במשרד התחבורה הן בצורה רנדומלית והן בצורה של אמצעים סמויים על-ידי גורמים חיצוניים, כלומר אנו בודקים מי קיבל רשיון, איך קיבל רשיון והאם הרשיון היה בצורה חוקית.

רותם זהבי: כבר לא יהיו מקרים שבני 3 ומתים יהיו בעלי רשיון?

עוזי יצחקי: אינני אומר שלא יהיו מקרים.

עוזי יצחקי: מדובר ב-3.4 מיליון בעלי רשיון נהיגה ו-2.3 מיליון בעלי רשיון רכב.

עוזי יצחקי: אנו עושים את הבדיקות האלה, הן בגורמים חיצוניים סמויים והן בגורמים פנימיים שעושים מעקב אחד על השני ובקרה רנדומלית, ומנסים עד כמה שאפשר למחשב את כל הפעולות ולמזער את הנזקים.

עוזי יצחקי: מבחני תיאוריה - המבחנים הוצאו למכרז, ויש לנו שבע הצעות שנבדקות.

עוזי יצחקי: בעזרת השם, בנובמבר השנה יופעלו מבחני נהיגה באמצעות מחשב, ואין יותר את הזיופים לא באמצעות- - -

דובר: זה יהיה באמצעות זיהוי ביומטרי?

עוזי יצחקי: יהיה זיהוי על-ידי מצלמה שמזהה את התמונה מול האדם שבאמת היה במשרד הרישוי ובא לזכיין, ולא יהיה סיכוי שבעולם שאותו אחד יזייף.

עוזי יצחקי: יהיה מבחן בן 40 דקות ומבחן ממוחשב בצורה טובה מאוד.

עוזי יצחקי: נושא הכשרת הנהג - אנו בכמה אופציות לבדוק את העניין הזה.

עוזי יצחקי: בחודש הבא אנו מתחילים בפיילוט באיזור כפר-סבא במה שנקרא: בית-ספר לנהיגה עתידי - מרכז לימוד נהיגה.

עוזי יצחקי: אנו במשך חצי שנה- - -

אסתרינה טרטמן: השר נגע בנושא ההכשרה במשפט אחד.

עוזי יצחקי: דבר נוסף זה ניידות בטיחות, וגם על זה דיבר השר.

עוזי יצחקי: בדיקות רפואיות בתיאום עם משרד הבריאות, ובעזרתה של ועדת הכלכלה פורסם כבר ברשומות - אין יותר רופאים של חדרי מדרגות, חדרים ורחובות.

אסתרינה טרטמן: גם בזה נגע השר.

אסתרינה טרטמן: אין טעם לחזור על מה שהוא אמר.

אסתרינה טרטמן: תודה רבה.

אסתרינה טרטמן: חברים, קיבלתי פה קריאה בלתי צפויה.

אסתרינה טרטמן: אני מקווה שיהיו בשורות טובות לעם ישראל, אני מקווה שהמידע שקיבלנו לא מדויק, אבל אני אצטרך לסיים ממש בחמש הדקות הקרובות.

אסתרינה טרטמן: אני יודעת שהזמנו גורמים נוספים שלא התבטאו כאן.

אסתרינה טרטמן: אתן לנוכחים להתבטא במשפט, כי אני רוצה להוציא גם סיכום.

אסתרינה טרטמן: אני פשוט חייבת לצאת, ואני מתנצלת.

אסתרינה טרטמן: אל תיקחו זאת אישית.

יצחק שגב: בהמשך למה שאמר שר התחבורה, כל מה שקשור לצד הבין-משרדי אכן מתקיים בצורה טובה מאד.

יצחק שגב: כמבקר המשרד, גם כתוצאה מהביקורת של מבקר המדינה, אנו ערכנו ועורכים עכשיו בדיקות חוזרות על תשובות שקיבלנו מהמשטרה על מנת לוודא שאמנם יהיו כלי רכב לבוחנים בשטח וגם לאמץ את ההמלצות על מנת שאכן האכיפה הזאת תתקיים בשטח.

אסתרינה טרטמן: תודה רבה.

אסתרינה טרטמן: האם יש מישהו שהתכוון לומר משפט או שניים, והוא ירגיש לא נוח אם הוא ייצא מפה בלי לומר את דברו?

גלעד ארדן: כן.

אסתרינה טרטמן: חבר הכנסת ארדן, אני יודעת שלך תמיד יש מה לומר ותמיד גם דברים של טעם.

אסתרינה טרטמן: האם יש עוד מישהו מהמוזמנים שרוצה לדבר?

אסתרינה טרטמן: תודה רבה.

אסתרינה טרטמן: חבר הכנסת גלעד, בבקשה.

גלעד ארדן: תחילה, אני מברך אותך על קיום הישיבה החשובה.

גלעד ארדן: אני מברך את המבקר ששם זאת באמת על סדר יומו די בתחילה - כבר בדוח הראשון.

גלעד ארדן: אני חושב שהמטרה המרכזית שאנו צריכים לשאוף אליה היא שהממשלה לא רק תספר לנו שזה חשוב ושזה יעד לאומי, כי פוליטיקאים אומרים על כל דבר שהוא חשוב, אלא באמת שאנו נראה זאת מתבטא בישיבת ממשלה שמתחייבת, איזשהו נוהל ממשלתי.

גלעד ארדן: הייתי מבקש ממך להכניס לסיכום רק את העניין של הגדרת הנושא הזה כיעד הלאומי.

גלעד ארדן: אני חייב לומר, שבחוק שעומד לעבור בכנסת לגבי הרשות הלאומית אני הכנסתי הסתייגות שלי שעברה, האומרת שראש הממשלה עדיין יבוא לדווח לכנסת מה הממשלה שלו עשתה בנושא.

גלעד ארדן: לצערי, משרד ראש הממשלה ניסה להוריד את הדבר הזה ובסוף חזר בו.

גלעד ארדן: לפחות הדבר הזה נשאר.

גלעד ארדן: אבל, לצערי, זה עדיין קורה בכפיה.

גלעד ארדן: זה צריך לבוא לבד ולא בכפייה.

אסתרינה טרטמן: האם זה כבר פורסם בתקשורת?

אסתרינה טרטמן: מי שלא יודע - כנראה שעוד שני חיילים שלנו נחטפו בצפון.

דובר: כרגע זו טענה של החיזבאללה.

גלעד ארדן: זה עדיין לא אושר.

אסתרינה טרטמן: חברים, ברשותכם, אני מבקשת לסכם, למרות התחושות הלא נוחות.

אסתרינה טרטמן: קודם כל, אני מברכת את כל חיילי צה"ל באשר הם בכל מקום, שכולם יחזרו הביתה בריאים ושלמים לאמא, לאבא ולמשפחות, כולל גלעד שליט שאנו כבר מכירים את שמו ואת משפחתו.

אסתרינה טרטמן: אני מקווה שהבשורה הזאת שהתבשרנו עליה כבר לפני חצי שעה איננה אמיתית, אבל אם כן - אני מקווה שזה ייפתר מהר ולטובה ובצורה חיובית, ושבאמת החיילים יחזרו הביתה בריאים ושלמים.

אסתרינה טרטמן: ברשותכם, אני מבקשת לסכם את הישיבה: אין ספק שנושא תאונות הדרכים הוא לא רק משימה לאומית בהגדרות, באמירה הפוליטית של הדבר, אלא הוא מחייב גם עשייה ברמה לאומית.

אסתרינה טרטמן: לכן, כל בר בי-רב רואה שלפי ההתנהלות של הדברים חייב להיות גוף שירכז את כל הנושא הזה בשילוב פעולה של כל המשרדים הנוגעים בדבר.

אסתרינה טרטמן: לצורך העניין, יש לנו כמובן את הרשות לבטיחות בדרכים, שמארגנת את הדברים.

אסתרינה טרטמן: קראתי בדוח שגם אם הם מאוד רוצים, יש להם בעיה של תקציבים.

אסתרינה טרטמן: לא אפתח את הנושא הזה כרגע, אבל אני רוצה לצאת בסיכום פה מהישיבה הזאת.

אסתרינה טרטמן: (1) בכוונתי לפרסם מכתב לראש הממשלה עוד היום, שיזמן במסגרת ועדת הממשלה, שיקבל החלטה ויכריז שוב - כן, שיכריז שוב - על הנושא הזה כנושא בעדיפות ראשונה כמשימה לאומית, אבל שהאמירה הזאת תחייב באמת, למרות שהתרשמתי לפחות מדברי השר שדברים נעשים בשטח, לתת לזה עדיפות ולתת לזה סדרי עדיפויות ברוח הדברים גם של דוח שיינין וגם של דוח מבקר המדינה.

אסתרינה טרטמן: יש לתת לזה ביטוי.

אסתרינה טרטמן: לכנס ישיבה מיוחדת כדי לראות תיאום ושיתוף הפעולה בין השרים, בין המשרדים, לקידום הנושא הזה.

אסתרינה טרטמן: זה מכתב שאני מקווה שייצא עוד היום משולחן הוועדה.

אסתרינה טרטמן: (2) שמענו את דברי משרד התחבורה, משרד החינוך, משרד המשטרה, וחזקה עלי שהנושא הזה קרוב ללבם של כל העוסקים במלאכה.

אסתרינה טרטמן: אין לי ספק שכולכם וכולנו מבינים את חשיבות הנושא, מכיוון שאף אחד, שלא נדע מצרות, לא מחוסן.

אסתרינה טרטמן: זו בעיה שפוגעת בלי שום אבחנה: לא בצבע, לא בגיל, לא בדת, לא בגזע, ולא במין.

אסתרינה טרטמן: אבל, הדברים, מעבר להנהון ראש, צריכים באמת להיעשות.

אסתרינה טרטמן: כמו שפתחתי בראשית דבריי: לא די לדבר ולצאת בהצהרות ועוד יום בכנסת לתאונות בדרכים ועוד יום הכרזה או עוד כתבה ופרסום בעיתון.

אסתרינה טרטמן: צריך לעשות.

אסתרינה טרטמן: כדי לעשות, גם נעשים דברים.

אסתרינה טרטמן: אני מבקשת ממשרד ראש הממשלה - מר עוזי ברלינסקי, אתה אחראי על הנושא של ביקורת על הנעשה בדברים האלה?

עוזי ברלינסקי: אנו עושים את הבקרות.

עוזי ברלינסקי: ב-19 בחודש יש דיון של ועדת שרים לענייני ביקורת המדינה באחד מההיבטים האלה.

עוזי ברלינסקי: הנושא של נשיאה באחריות, שהצגנו אותו קודם, חייב לחול - -

אסתרינה טרטמן: אני מדברת על כך שבישיבת ממשלה יש להעלות את הנושא בין שרי הממשלה, כדי לגבש שיתוף פעולה אתכם.

אסתרינה טרטמן: אני גם אמליץ שזה יהיה עם נציגכם, כדי לראות איך מקדמים את הנושאים האלה, ולא אכנס לפרטים.

אסתרינה טרטמן: אני מאד מקווה שכעת חיה, בעוד שנה בזמן הזה, נוכל לשבת עם אפילו גביעים של יין פה ולומר: ניצחנו את הנגע הנוראי הזה.

אסתרינה טרטמן: תודה רבה לכולכם.